《夏至日天子有事于方丘小臣太学斋居作》
明代·皇甫汸

凤甸方丘峙，龙舆大驾来。赤斿承烈日，碧殿净氛埃。

天上帷城承，云中幔屋开。喜瞻周祀典，忝窃汉英材。

暑谢唐文避，薰应虞舜催。明禋宣室里，徙倚泮宫隈。

缯燎光仍焰，咸池舞更回。自非留滞客，徒怆失趋陪。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。